SA agteros in entstof-kraalArgieffoto ter illustrasie (Foto: Unsplash) Suid-Afrika het die aanvanklike sperbetaaldatum vir aansluiting by Covax misgeloop. Dít is die Wêreldgesondheidsorganisasie (WGO) se inisiatief wat beoog om die Covid-19-entstof regverdig aan alle lande te verkoop en daarheen te versprei. News24 het Donderdag berig die Suid-Afrikaanse regering het die eerste betaling van ongeveer R500 miljoen misgeloop om by die inisiatief aan te sluit. Dít nadat Tito Mboweni, minister van finansies, net verlede maand gesê het dat die nasionale tesourie byna R503 miljoen beskikbaar gaan stel vir entstowwe. Volgens dr. Anban Pillay, waarnemende direkteur-generaal van die departement van gesondheid, is die betaling aan Covax vertraag omdat die departement nog op goedkeuring van die tesourie wag. Die DA sê daar is geen verskoning vir die misloop van die sperdatum nie aangesien die beskikbaarheid van kontant oënskynlik nie ŉ probleem is nie. Die opposisieparty verwys spesifiek na die reddingsboei van R10,5 miljard wat onlangs aan die Suid-Afrikaanse Lugdiens (SAL) uitbetaal is. Die party doen nou ŉ beroep op die tesourie om onmiddellike oplossings te vind om sodoende te verseker dat Suid-Afrika die nodige betaling so gou moontlik doen om by Covax aan te sluit. Geordin Hill-Lewis, die DA se woordvoerder oor finansies, sê die betaling moet vandeesweek nog gedoen word om te verhoed dat Suid-Afrika agter in die ry val wat toegang tot die entstof betref wanneer dit eindelik beskikbaar gestel word. “Dit is ŉ skande dat die Suid-Afrikaanse regering die sperdatum vir ŉ entstofprogram wat lewens en lewensonderhoud kan red, misgeloop het. Die nasionale tesourie moet ŉ volledige uiteensetting gee van waarom hierdie sperdatum vir betaling nie nagekom is nie,” sê Hill-Lewis.